 **MADONAS NOVADA PAŠVALDĪBA**

Reģ. Nr. 90000054572

Saieta laukums 1, Madona, Madonas novads, LV-4801

t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MADONAS NOVADA PAŠVALDĪBAS DOMES**

**LĒMUMS**

Madonā

**2024. gada 31. jūlijā Nr. 462**

(protokols Nr. 14, 63. p.)

**Par iekšējo noteikumu Nr. 3 “****Kārtība, kādā Madonas novada pašvaldība un tās iestādes pieņem un pārzina ziedojumus” izdošanu**

Pašvaldību likuma 50. panta pirmajā daļā paredzēts, ka dome un pašvaldības administrācija iekšējos normatīvos aktus izdod likumā noteiktajā kārtībā. 2024. gada 29. februārī Madonas novada pašvaldības dome izdeva Madonas novada pašvaldības darba reglamentu (turpmāk – Reglaments), kas nosaka arī iekšējo normatīvo aktu izdošanas kārtību, kā tas noteikts Pašvaldību likuma 50. panta otrās daļas 3. punktā. Reglamenta 103. punktā paredzēts, ka dome izdod iekšējos normatīvos aktus ārējos normatīvajos aktos noteiktajos gadījumos. Valsts pārvaldes iekārtas likuma 72. panta pirmajā daļā paredzēta, ka atvasinātas publiskas personas orgāns (šajā gadījumā dome) izdod iekšējos normatīvos aktus uz normatīvā akta pamata vai pēc savas iniciatīvas savas kompetences jautājumos. Valsts pārvaldes iekārtas likuma 73. panta pirmajā daļā noteikti iekšējo normatīvo aktu veidi, tostarp iekšējie noteikumi. Pašvaldību likuma 10. panta pirmās daļas 17. punktā paredzēts, ka tikai domes kompetencē ir noteikt kārtību, kādā notiek dāvinājumu un novēlējumu pieņemšana un pārzināšana, ievērojot likumā noteikto.

Ņemot vērā Pašvaldību likuma 50. panta pirmo daļu, 10. panta pirmās daļas 17. punktu, Valsts pārvaldes iekārtas likuma 72. panta pirmo daļu, Reglamenta 103. punktu, attiecībā uz kārtību, kādā notiek dāvinājumu un novēlējumu pieņemšana un pārzināšana, dome ir tiesīga izdot iekšējo normatīvo aktu, kas ir saistošs pašvaldības administrācijai (pašvaldības iestādēm un amatpersonām).

Iekšējie noteikumi nosaka kārtību, kādā notiek ziedojumu, tai skaitā novēlējumu un dāvinājumu, konkrētam mērķim vai institūcijas funkcijas izpildes veicināšanai pieņemšana pašvaldībā vai tās iestādē, ņemot vērā likuma “Par interešu konflikta novēršanu valsts amatpersonu darbībā” tiesību normas, kā arī dāvinājumu – publiskās infrastruktūras objektu – pieņemšana un pārzināšana pašvaldībā vai tās iestādē, ievērojot Civillikuma nosacījumus.

Pamatojoties uz Pašvaldību likuma 50. panta pirmo, otro daļu, Valsts pārvaldes iekārtas likuma 72. panta pirmo daļu, Madonas novada pašvaldības darba reglamenta 103. punktu, ņemot vērā 23.07.2024. Finanšu un attīstības komitejas atzinumu, atklāti balsojot**: PAR – 15** (Agris Lungevičs, Aigars Šķēls, Aivis Masaļskis, Andris Dombrovskis, Andris Sakne, Artūrs Čačka, Artūrs Grandāns, Arvīds Greidiņš, Gatis Teilis, Iveta Peilāne, Kaspars Udrass, Māris Olte, Sandra Maksimova, Valda Kļaviņa, Vita Robalte), **PRET - NAV, ATTURAS - NAV**, Madonas novada pašvaldības dome **NOLEMJ**:

1. Izdot iekšējos noteikumus “Kārtība, kādā Madonas novada pašvaldība un tās iestādes pieņem un pārzina ziedojumus”.
2. Kontroli par lēmuma izpildi veikt Madonas novada pašvaldības izpilddirektoram.

*Pielikumā: Kārtība, kādā Madonas novada pašvaldība un tās iestādes pieņem un pārzina ziedojumus.*

Domes priekšsēdētājs A. Lungevičs

*Melle 27307570*